## Odluka o sanaciji Klinike za dječje bolesti Zagreb

### NN 35/2013 (25.3.2013.), Odluka o sanaciji Klinike za dječje bolesti Zagreb

VLADA REPUBLIKE HRVATSKE

642

Na temelju članka 4. stavka 3. Zakona o sanaciji javnih ustanova (»Narodne novine«, broj 136/2012), Vlada Republike Hrvatske je na sjednici održanoj 21. ožujka 2013. godine donijela

ODLUKU

O SANACIJI KLINIKE ZA DJEČJE BOLESTI ZAGREB

I.

Ovom Odlukom uređuje se postupak i način provođenja sanacije zdravstvene ustanove Klinike za dječje bolesti Zagreb, kojoj je osnivač Republika Hrvatska.

II.

Postupak sanacije provodi se radi nemogućnosti pokrivanja nastalog gubitka i ispunjavanja novčanih obveza u zakonom utvrđenim rokovima, u cilju postizanja financijske stabilnosti i jačanja odgovornosti u upravljanju, te povećanja kvalitete i efikasnosti u obavljanju djelatnosti Klinike za dječje bolesti Zagreb.

III.

Postupak sanacije uključuje:

1. analizu i utvrđivanje uzroka nastalog gubitka i nemogućnosti ispunjavanja novčanih obveza Klinike za dječje bolesti Zagreb u zakonom utvrđenim rokovima, koja između ostaloga obuhvaća analize:

– troškova koji proizlaze iz prava zaposlenika i pacijenata na koje Klinika za dječje bolesti Zagreb nije mogla utjecati,

– troškova na koje je Klinika za dječje bolesti Zagreb mogla utjecati,

– ugovorenih cijena usluga i limita dodijeljenih od strane Hrvatskog zavoda za zdravstveno osiguranje te ostalih prihoda Klinike za dječje bolesti Zagreb;

2. pregovore s vjerovnicima;

3. podmirivanje obveza;

4. otpis potraživanja;

5. svođenje rokova ispunjavanja novčanih obveza u zakonom utvrđene rokove;

6. provođenje Programa sanacije, kojim se utvrđuju mjere reorganizacije i racionalizacije poslovanja Klinike za dječje bolesti Zagreb kojima će se osigurati stabilnost poslovanja i onemogućiti stvaranja novih gubitaka.

IV.

U postupak sanacije ulaze obveze i potraživanja Klinike za dječje bolesti Zagreb utvrđeni na dan 31. prosinca 2012. godine.

Obveze Klinike za dječje bolesti Zagreb podmirit će se na teret sredstava državnog proračuna Republike Hrvatske, od strane Ministarstva financija.

Hrvatski zavod za zdravstveno osiguranje, nakon provedenih pregovora s vjerovnicima Klinike za dječje bolesti Zagreb, dostavit će Ministarstvu financija specifikaciju obveza po vjerovnicima i rokovima plaćanja.

Nakon što Hrvatski zavod za zdravstveno osiguranje zaključi s vjerovnicima iz stavka 3. ove točke ugovore o iznosima i rokovima podmirenja obveza Klinike za dječje bolesti Zagreb, ista otpisuje potraživanja prema Hrvatskom zavodu za zdravstveno osiguranje utvrđena na dan 31. prosinca 2012. godine.

V.

Za provođenje sanacije Klinike za dječje bolesti Zagreb imenuje se sanacijski upravitelj i Sanacijsko vijeće sastavljeno od predstavnika Ministarstva zdravlja (predsjednik Sanacijskog vijeća), Ministarstva financija i Klinike za dječje bolesti Zagreb.

Odluke Sanacijskog vijeća donose se jednoglasno.

VI.

Ministar zdravlja obvezan je donijeti Naputak o metodologiji izrade i provođenju Programa sanacije zdravstvene ustanove u roku od 10 dana od dana stupanja na snagu ove Odluke.

Sanacijsko vijeće Klinike za dječje bolesti Zagreb iz točke V. ove Odluke obvezno je donijeti Prijedlog programa sanacije Klinike za dječje bolesti Zagreb u roku od 30 dana od dana stupanja na snagu ove Odluke, a na temelju Naputka iz stavka 1. ove točke.

Ministarstvo zdravlja obvezno je, radi ostvarenja ciljeva sanacije, u roku od tri mjeseca od dana stupanja na snagu ove Odluke, na temelju Prijedloga programa sanacije iz stavka 2. ove točke donijeti Program sanacije Klinike za dječje bolesti Zagreb.

Sanacijski upravitelj, Sanacijsko vijeće i Ministarstvo zdravlja, sukladno svojim nadležnostima, provode Program sanacije iz stavka 3. ove točke u roku od 12 mjeseci od dana donošenja Programa sanacije.

VII.

Sanacijski upravitelj i Sanacijsko vijeće iz točke V. ove Odluke imaju prava, obveze i ovlaštenja propisana Zakonom o sanaciji javnih ustanova, te se na njih na odgovarajući način primjenjuju odredbe članaka 57. do 63. Zakona o zdravstvenoj zaštiti (»Narodne novine«, br. 150/2008, 71/2010, 139/2010, 22/2011, 84/2011, 12/2012, 35/2012, 70/2012 i 144/2012) i važećeg Statuta Klinike za dječje bolesti Zagreb.

VIII.

Sanacijski upravitelj Klinike za dječje bolesti Zagreb za svoj rad je odgovoran Sanacijskom vijeću Klinike za dječje bolesti Zagreb, ministru zdravlja i Vladi Republike Hrvatske.

Visina plaće sanacijskog upravitelja Klinike za dječje bolesti Zagreb utvrđuje se na način i u visini kao i plaća ravnatelja Klinike za dječje bolesti Zagreb.

Sredstva potrebna za financiranje sanacijskog upravitelja Klinike za dječje bolesti Zagreb osigurava Klinika za dječje bolesti Zagreb.

Naknade članovima Sanacijskog vijeća Klinike za dječje bolesti Zagreb utvrđuju se u visini utvrđenoj Odlukom o visini naknade članovima povjerenstava, vijeća, savjeta, radnih skupina i drugih sličnih tijela, klase: 120-02/11-01/04, urbroja: 5030120-11-1, od 5. svibnja 2011. godine i urbroja: 5030120-11-5, od 18. kolovoza 2011. godine.

Sredstva potrebna za financiranje Sanacijskog vijeća Klinike za dječje bolesti Zagreb osiguravaju se u državnom proračunu Republike Hrvatske, na razdjelu Ministarstva zdravlja.

IX.

Od dana stupanja na snagu ove Odluke, te za vrijeme od dvije godine nakon dana stupanja na snagu odluke o završetku sanacije Klinike za dječje bolesti Zagreb, prestaju ovlasti tijela upravljanja ove zdravstvene ustanove.

X.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/13-04/99

Urbroj: 50301-04/04-13-2

Zagreb, 21. ožujka 2013.

Predsjednik

Zoran Milanović, v. r.

Odluka, NN 35/2013-642